Source: http://www.bihon.ro/arbitrii-si-au-batut-joc-de-munca-echipei-noastre/1485260
Timestamp: 2018-11-20 13:35:30+00:00

Document:
„Arbitrii şi-au bătut joc de munca echipei noastre” - BIHON
„Arbitrii şi-au bătut joc de munca echipei noastre”
la	8. decembrie 2014 09:02
Orădenii au oferit o replică bună liderei FOTO: TIMPUL REŞIŢA
Divizionara A de handbal masculin CSM Oradea a pierdut meciul din deplasare cu HC Adrian Petrea Reşiţa, în meciul din etapa a 12-a a Seriei B.
Partida, considerată derby-ul seriei, a fost câştigată de reşiţeni cu scorul de 36-32 (19-18). În ciuda înfrângerii, echipa orădeană a făcut unul dintre cele mai bune meciuri din tur.
Conducerea formaţiei noastre a acuzat în termeni duri arbitrajul prestat de Florin Melencu şi Claudiu Gorina (Dolj). „Doresc să-mi felicit jucătorii pentru dăruirea şi jocul foarte bun pe care l-au prestat. Din păcate, am fost furaţi pe faţă, aşa ceva nu am mai păţit decât o singură dată în cariera mea de antrenor, la un meci din deplasare cu Steaua, în Liga Naţională. Am avut parte de un arbitraj ostil, care a favorizat echipa gazdă. Arbitrii şi-au bătut joc pur şi simplu de munca echipei noastre”, ne-a declarat antrenorul CSM Oradea, Sebastian Tudor.
Meciul în sine a fost deosebit de echilibrat. În prima repriză s-a mers „cap la cap”, gazdele având avantaj minim la pauză, scor 19-18. În mitanul secund, orădenii au schimbat sistemul de apărare şi au reuşit să preia conducerea, scor 25-26 (‘45). Reşiţenii au beneficiat apoi de două lovituri de la 7 metri şi au revenit în avantaj, scor 27-26. Reşiţa s-a distanţat apoi, scor 30-27 (‘53), dar oaspeţii s-au apropiat din nou, scor 30-29 (‘54). „Nu am mai fost lăsaţi să ne apropiem de poartă şi am jucat tot în inferioritate în ultimele minute. Babici a fost descalificat pentru al treia eliminare, la un fault inexistent”, afirmă antrenorul Sebi Tudor. Gazdele s-au impus în cele din urmă cu scorul de 36-32.
Pentru CSM Oradea au jucat: Bistrean, Gale – portari; Al. Farcaş 5 goluri marcate, Munea 6, Drăgan, Babici 7, Nemenco, Haiduc 4, Crăciun, Polocoşer, Szilágyi, Amihăesi 9, Svoboda, Niţu 1. Principalii marcatori ai reşiţenilor au fost Lela, cu 9 goluri înscrise şi Petrea 8. Raportul superiorităţilor numerice a fost de 6-2, iar cel al loviturilor de la 7 metri de 10 (6 transformate) – 3 (3) în favoarea gazdelor.
„Este foarte frustrant să pierdem într-un asemenea mod, după un meci în care am jucat bine. Nu avem însă ce să facem, trebuie să ne strângem rândurile, să uităm ceea ce s-a întâmplat aici şi să ne mobilizăm pentru meciul următor. Întâlnim Universitatea Cluj, o echipă periculoasă, va fi o altă partidă dificilă pentru noi”, a conchis Sebastian Tudor.
„A fost viciere de rezultat”
Prestaţia arbitrilor Melencu şi Gorina la meciul HC Adrian Petrea Reşiţa – CSM Oradea este incriminată şi de directorul sportiv al CSM Oradea, fostul handbalist Nicuşor Vaşadi. „A fost fără discuţie viciere de rezultat. Eu accept că arbitrii pot să greşească, dar atunci când greşelile sunt doar împotriva unei singure echipe, atunci nu mai poate fi vorba de simple erori umane. Au fost greşeli flagrante, eliminări şi lovituri de la şapte metri dictate aiurea. Arbitrii s-au făcut că nu văd erori evidente de paşi ale gazdelor, sau faptul că jucătorii lor intrau în semicerc. Aştept raportul observatorului federal, am încredere că el a scris cu obiectivitate în raport ceea ce a văzut toată lumea”, ne-a declarat oficialul orădean. CSM Oradea a solicitat observator din partea FR Handbal pentru acest meci, fiind desemnat Gheorghe Beldiman (Arad).

References: CSM 
 CSM 
 CSM 
 CSM 
 CSM 
 CSM